Pirkanmaan käräjäoikeus antoi sotarikosjutussa tuomion tänään iltapäivällä.

Pirkanmaan käräjäoikeus on tuominnut irakilaisen miehen vuoden ja 4 kuukauden ehdolliseen vankeuteen sotarikoksesta. Mies julkaisi viime vuoden alussa Facebookissa kuvia, joissa hän esiintyy kuolleen Isis-taistelijan pään kanssa. Tuomitun mukaan pää irtosi räjähdyksessä, kun Isis-taistelija kuoli tekemässään itsemurhaiskussa.

Syyttäjä vaati irakilaismiehelle kahden vuoden vankeutta. Puolustus taas katsoi, että kyse oli korkeintaan lievästä sotarikoksesta.

Kädessään 29-vuotiaalla irakilaismiehellä oli oikeudessa tänään Koraani.

– Koraani suojelee häntä, tai uskonto. Näin hän ajattelee, kertoi syytetyn miehen tulkki.

Miestä syytettiin Isis-terroristin ruumiin häpäisemisestä.

Tuomittu irakilaismies otti vapauduttuaan ensi töikseen puhelimen käteen.­

Oman kertomansa mukaan syytetty oli sotakentällä vartiointitehtävissä. Leiriin tuli avolava-autolla porukkaa. Autossa oli myös ruumiista irronnut pää.

Syytetty laittoi jalkansa pään päälle ja otatti teostaan kuvia. Toisessa kuvassa hän pitää päätä kädessään. Kuvat hän latasi Facebookiin ja mukaan liitettiin kommentteja, joissa ylistettiin tekoa. Pää kuului Isis-terroristille, joka oli räjäyttänyt itsensä ja surmannut samalla useita muita ihmisiä.

– Pää on irronnut siinä yhteydessä, sanoi miehen puolustus.

Vihollisten ruumiiden häpäisy on virallisesti kiellettyä. Siitä huolimatta se on yleinen käytäntö, ja kuvat sotakentiltä leviävät älypuhelinten ja Facebookin avulla kaikkialle maailmaan.

Syyttäjän mukaan yli miljardilla ihmisellä oli mahdollisuus katsella irtopääkuvia.

– En väitä, että niin moni olisi katsellut, mutta mahdollisuus on ollut, sanoi syyttäjä Juha-Mikko Hämäläinen.

Nimenomaan Isis aloitti vihollisten ruumiiden häpäisevän kohtelun. Puolustuksen mukaan Isis-terroristi oli itse aloittamassa kyseistä kulttuuria.

– Nyt oikeudessa haetaan suojaa tällaiselle henkilölle, sanoi syytetyn avustaja, asianajaja Ari Nieminen.

Puhelimitse asiantuntijana kuultu maanpuolustuskorkeakoulun tutkija Antti Paronen totesi, että nettiin ladatuilla kuvilla yritetään vaikuttaa viholliseen psyykkisesti.

– Pyritään vastaamaan Isisin tekoihin heidän omalla kielellään, Paronen totesi.

Motiivipuolesta puolustus lausui muun muassa seuraavaa:

– Hän latasi kuvat lohdutukseksi Isis-taistelijan uhrien omaisille, ja viestiksi, että kyllä tämä tästä, puolustus totesi.